સાચી વાત એ છે કે તેમની પાસે હિન્દુ રાષ્ટ્રની કોઈ કલ્પના જ નથી. કલ્પના કરવા જાય તો કલ્પના તેમને ત્યાં પહોંચાડે છે, જ્યાં કેટલાક મુસ્લિમ મૂળભૂતવાદીઓ અને ત્રાસવાદીઓ પહોંચ્યા છે. એ આત્મઘાતી ભયાનક કલ્પના કરતા તેઓ ડરી જાય છે એટલે લઘુમતી કોમ સામે ડોળા કાઢીને, બાવડાં બતાવીને, ઘાંટા પાડીને, લલકારીને, પોતાની જાતને અને એનાથી વધુ હિન્દુઓને છેતરે છે. નામબદલી તો ગાંધીજીના પોચટિયા રાષ્ટ્રવાદ સામે હિન્દુ ભાયડાઓ બેઠા છે, હો એમ બતાવવા માટેની ચેષ્ટા છે.